Klag by Menseregtekommissie deur Verkenners | Die Verkenners
Mnr. Clive Derby-Lewis word, ten spyte van aanbevelings van die paroolraad tot vrylating, as politieke speelbal deur die ANC-regime aangehou. Die aanhouding en die wyse waarop dit geskied is onmenslik en vernederend van aard en het die oogmerk om sy menswaardigheid aan te tas. Verder is Mnr. Derby-Lewis terminaal siek 3met kanker en maak sy voortgesette aanhouding, in ag genome die ooglopende kwaadwilligheid van die owerheid, geensins sin nie.
Mnr. Derby-Lewis is verder ook onlangs in die tronk geweldadig aangeval en met die doel om hom om die lewe te bring. Vermelde aanval volg op 'n vorige aanval in Februarie. Dit is duidelik dat die tronkowerheid in opsetlike versuim geen redelike stappe ter beveiliging van Mnr. Derby-Lewis geneem het nie. Na die mees onlangse aanval was Mnr. Derby-Lewis verder sonder enige behoorlike sorg behandel en was dit eers 'n dag later deur 'n privaat dokter bevind dat sy een long stukkend gesteek was en hy verder besig was om in sy eie bloed te verdrink.
Die Menseregtekommissie is derhalwe versoek om die onmenslike en barbaarse omstandighede waaronder Mnr. Derby-Lewis aangehou word, asook die proses tot voortgesette aanhouding, indringend te ondersoek ten einde sodanige stappe te neem wat regverdigheid kan en sal vestig. Die hoop word uitgespreek dat die Menseregtekommissie nie in die gees van subjektiewe emosie van haat sal verval nie maar inderdaad objektief en gegewe die feite tot die besef sal kom dat die ANC-regime se optrede 'n ernstige vertrapping van Mnr. Derby-Lewis se basiese regte daarstel.
Die Verkennersbeweging het sy regsverteenwoorigers reeds opdrag gegee om, indien nodig, die nodige stappe in internasionale tribunale ter beveiliging van Mnr. Derby-Lewis te onderneem.